2017-yilda O‘zbekiston Respublikasi Jismoniy tarbiya va sport davlat qo‘mitasi huzuridagi Bolalar sportini rivojlantirish jamg‘armasining budjeti va bolalar sporti obyektlari hamda suzish havzalarini qurish, rekonstruksiya qilish va kapital ta’mirlas

Bolalar sportini keng ko‘lamda, tizimli va barcha joylarda rivojlantirish, respublikaning hududlarida, shu jumladan, qishloq joylarda bolalar sporti inshootlari tarmog‘ini yanada kengaytirish, ularning moddiy-texnik bazasini mustahkamlash, bolalarni, ayniqsa qizlarni sport bilan muntazam shug‘ullanishiga keng jalb qilishni ta’minlash, shu asosda barkamol rivojlangan va jismonan sog‘lom o‘spirin avlodni tarbiyalashning muhim barqaror omillarini shakllantirish maqsadida:
 1. Vazirliklar, idoralar, uyushmalar, kompaniyalar, tijorat banklari va boshqa tashkilotlar, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, shuningdek, xorijiy investorlarning O‘zbekiston Respublikasi Jismoniy tarbiya va sport davlat qo‘mitasi huzuridagi Bolalar sportini rivojlantirish jamg‘armasiga (keyingi o‘rinlarda — Jamg‘arma) xayriya yordamini 1 — 3-ilovalarga muvofiq miqdorda ixtiyoriy asosda yo‘naltirish to‘g‘risidagi tashabbuslari ma’qullansin.
 O‘zbekiston Respublikasi Vazirlar Mahkamasi bir hafta muddatda xayriya yordami mablag‘lari hisobidan Jamg‘arma daromadlarini shakllantirishni muvofiqlashtirish bo‘yicha tashkiliy zarur chora-tadbirlarni amalga oshirsin va Jamg‘arma daromadlarini yakuniy shakllantirish natijalari asosida Jamg‘armaning Homiylik kengashiga tegishli axborotni taqdim etsin.
 2. Quyidagilar:
 O‘zbekiston Respublikasi Jismoniy tarbiya va sport davlat qo‘mitasi huzuridagi Bolalar sportini rivojlantirish jamg‘armasining 2017-yilgi daromad va xarajatlarining prognoz ko‘rsatkichlari 4-5-ilovalarga muvofiq;
 2017-yilda O‘zbekiston Respublikasi Jismoniy tarbiya va sport davlat qo‘mitasi huzuridagi Bolalar sportini rivojlantirish jamg‘armasi mablag‘lari hisobidan moliyalashtiriladigan bolalar sporti obyektlari va suzish havzalarini qurish, rekonstruksiya qilish va kapital ta’mirlash bo‘yicha manzilli dastur 6-ilovaga muvofiq tasdiqlansin.
 3. Quyidagilar:
 2017-yilning 20-mayigacha Qurilish-pudrat tashkilotlari reyestriga kiritilgan tashkilotlarni jalb etgan holda, 2017-yilda bolalar sporti obyektlari va suzish havzalarini qurish, rekonstruksiya qilish va kapital ta’mirlash bo‘yicha O‘zbekiston Respublikasi Jismoniy tarbiya va sport davlat qo‘mitasi huzuridagi Bolalar sportini rivojlantirish jamg‘armasi mablag‘lari hisobidan moliyalashtiriladigan manzilli dasturga kiritilgan obyektlar bo‘yicha tanlov savdolarini yakunlash va pudrat shartnomalarini tuzish;
 6-ilovaga kiritilgan bolalar sporti obyektlari va suzish havzalarini qurish, rekonstruksiya qilish va kapital ta’mirlash ishlarini namunaviy loyihalarga qat’iy muvofiq ravishda, shaharsozlik norma va qoidalari, ekspluatatsiya xavfsizligiga rioya etgan holda amalga oshirish, shuningdek, obyektlarni belgilangan muddatlarda foydalanishga topshirish Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining zimmasiga yuklansin.
 4. O‘zbekiston Respublikasi Iqtisodiyot vazirligi, Moliya vazirligi, Jismoniy tarbiya va sport davlat qo‘mitasi Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda 2017-yilda bolalar sporti obyektlari va suzish havzalarini qurish, rekonstruksiya qilish va kapital ta’mirlash bo‘yicha hududiy manzilli ro‘yxatlarni 2017-yilning 25-mayiga qadar tasdiqlasin.
 5. O‘zbekiston Respublikasi Moliya vazirligi, Jismoniy tarbiya va sport davlat qo‘mitasi huzuridagi Bolalar sportini rivojlantirish jamg‘armasi tasdiqlangan hududiy manzilli ro‘yxatlar asosida 2017-yilda bolalar sporti obyektlari va suzish havzalarini qurish, rekonstruksiya qilish va kapital ta’mirlanishini moliyalashtirish hamda ularni obyekt qiymatining 30 foizi miqdorida bir martalik avans bilan ta’minlasin.
 6. O‘zbekiston Respublikasi Davlat arxitektura va qurilish qo‘mitasi Jismoniy tarbiya va sport davlat qo‘mitasi hamda Jamg‘arma bilan hamkorlikda buyurtmachilar va pudratchilar o‘rtasidagi shartnoma majburiyatlarining bajarilishi, shu jumladan bolalar sporti obyektlari va suzish havzalarida tasdiqlangan namunaviy loyihalar, shaharsozlik norma va qoidalariga muvofiq bajariladigan loyiha va qurilish-montaj ishlarining sifatiga qo‘yiladigan talablarga qat’iy rioya etilishi ustidan tizimli monitoring o‘rnatsin.
 Monitoring natijalari bo‘yicha O‘zbekiston Respublikasi Vazirlar Mahkamasiga har oyda tegishli axborot taqdim etsin.
 7. O‘zbekiston Respublikasi Jismoniy tarbiya va sport davlat qo‘mitasi 2017-yilda foydalanishga topshiriladigan bolalar sporti obyektlari va suzish havzalarini belgilangan talab va standartlarga muvofiq zarur uskuna va anjomlar bilan o‘z vaqtida jihozlanishini ta’minlasin.
 8. O‘zbekiston Respublikasi Moliya vazirligi 2017-yilning har choragi yakuni bo‘yicha Jamg‘arma hududiy filiallarining bolalar sporti obyektlari va suzish havzalarini qurish, rekonstruksiya qilish va kapital ta’mirlashda ajratilgan mablag‘lardan maqsadli foydalanishda va smeta xarajatlariga rioya etilishida tekshiruv o‘tkazilishini ta’minlasin hamda bajarilgan ishlar natijalari yuzasidan Jamg‘arma Homiylik kengashiga axborot bersin.
 9. O‘zbekiston Respublikasi Vazirlar Mahkamasi bolalar sporti obyektlari va suzish havzalarini o‘z vaqtida foydalanishga topshirish va zarur uskuna hamda anjomlar bilan jihozlash ustidan qat’iy nazorat o‘rnatsin va o‘z majlislarida bolalar sporti obyektlari va suzish havzalarini qurish, rekonstruksiya qilish hamda kapital ta’mirlash bo‘yicha mazkur qaror bilan tasdiqlangan manzilli dastur bajarilishini har chorakda ko‘rib chiqsin.
 10. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidentining davlat maslahatchisi A.N. Yunusxodjayev zimmasiga yuklansin.